ຍີ່ປຸ່ນ ຈີນ ແລະ ເກົາຫຼີໃຕ້ ພົບປະ ລະດັບ ລັດຖະມົນຕີ ທີ່ ນະຄອນໂຊລ
ລັດຖະມົນຕີຕ່າງປະເທດ ຍີ່ປຸ່ນ ຈີນ ແລະ ເກົາຫຼີໃຕ້ ພົບປະຢ່າງເປັນທາງການ ທີ່ນະຄອນຫລວງໂຊລ ໂດຍສັນຍາ ຈະຈັດໃຫ້ມີ ການພົບປະສຸດຍອດ 3 ຝ່າຍຂຶ້ນ.
ບັນດາລັດຖະມົນຕີ ຕ່າງປະເທດ ເກົາຫລີໃຕ້ ຈີນ ແລະຍີ່ປຸ່ນ ໄດ້ພົບປະກັນຢູ່ ນະຄອນໂຊລ ໃນວັນເສົາມື້ນີ້ ເພື່ອເຈລະຈາ ຫາລື ເນັ້ນໜັກໃສ່່ການຫລຸດຜ່ອນຄວາມເຄັ່ງຕືງຢູ່ໃນຂົງເຂດ ທີ່ມີສາເຫດມາຈາກການຂັດແຍ້ງໃນເລື້ອງເຂດນ້ຳ ແດນດິນ ແລະປະຫວັດສາດທີ່ຜ່ານມາ ຂອງພວກເຂົາເຈົ້າ ບັນດານັກການທູດຂັ້ນສູງທັງສາມທ່ານ ໄດ້ພົບປະກັນ ຫລັງ ຈາກການປະຊຸມສອງຝ່າຍທີ່ມີມາເປັນລຳດັບຈຳນວນນຶ່ງໃນ ການເຈລະຈາຢ່າງເປັນທາງການຄັ້ງທຳອິດ ນັບແຕ່ເດືອນ ເມສາ ປີ 2012 ເປັນຕົ້ນມາ ຖະແຫລງການຮ່ວມສະບັບນຶ່ງຫລັງຈາກໄດ້ມີການເຈລະຈາກັນແລ້ວ ກ່າວວ່າ ພວກທ່ານ ໄດ້ຕົກລົງກັນ ທີ່ຈະຈັດການພົບປະສຸດຍອດສາມຝ່າຍຂຶ້ນ ໂດຍໄວ ເທົ່າທີ່ຄວາມສະດວກ ອຳນວຍໃຫ້ ການພົບປະສຸດຍອດໃນທຳນອງນີ້ ບໍ່ໄດ້ຈັດຂຶ້ນມາໄດ້ເກືອບສາມປີແລ້ວ ເຖິງແມ່ນວ່າ ທັງສາມປະເທດມີສາຍພົນພັນທີ່ເຂັ້ມແຂງທາງດ້ານເສດຖະກິດ ກໍຕັ້ງແຕ່ ຄວາມສຳພັນໂດຍທົ່ວໄປແມ່ນຍັງເຍຶຶອກເຢັນຢູ່ ເພາະວ່າ ຍັງມີບັນຫາຂັດແຍ້ງໃນເລື້ອງ ເຂດນໍ້າແດນດິນກັບຈີນ ແລະຄວາມເປັນປໍລະປັກກັນ ທີ່ມີມາແຕ່ສະໄໝເກົາຫລີ ຍັງເປັນ ຫົວເມືອງຂື້ນຂອງຍິ່ປຸ່ນແລະການຍຶດຄອງບາງເຂດ ຂອງຈີນໂດຍຍີ່ປຸ່ນ ທັງກ່ອນ ແລະໃນລະຫວ່າງສົງຄາມໂລກຄັ້ງທີສອງ ກ່ອນການເຈລະຈາກັນນັ້ນ ປະທານາທິບໍດີເກົາຫລີໃຕ້ ທ່ານນາງ Park Geun-hye ໄດ້ ພົບປະກັບລັດຖະມົນຕີຕ່າງປະເທດຍີ່ປຸ່ນ ທ່ານ Fumio Kishida, ລັດຖະມົນຕີຕ່າງ ປະ ເທດຈີນ ທ່ານ Wang Yi ແລະລັດຖະມົນຕີເກົາຫລີໃຕ້ ທ່ານ Yun Byung-se ເພື່ອສົນ ທະນາກ່ຽວກັບບັນຫາຕ່າງໆ ທີ່ມີຄວາມເປັນຫ່ວງຕໍ່ທັງສາມປະເທດ ການເຈລະຈາສາມຝ່າຍ ບໍ່ຄາດວ່າ ຈະພາໃຫ້ເກີດຜົນໃນຄວາມຄືບໜ້າທີ່ເປັນ ຮູບປະທຳ ໃດໆ ແຕ່ກໍເປັນບາດກ້າວອັນສຳຄັນທຳອິດ ເພື່ອຟື້ນຟູການເຈລະຈາ ປະຈຳປີເພື່ອຫາລື ກ່ຽວກັບການຮ່ວມມືກັນ